
Text rozhodnutia
Súd: Krajský súd Prešov Spisová značka: 1Sd/53/2012 Identifikačné číslo súdneho spisu: 8012200599 Dátum vydania rozhodnutia: 23. 10. 2012 Meno a priezvisko sudcu, VSÚ: JUDr. Viera Zoľáková ECLI: ECLI:SK:KSPO:2012:8012200599.1 ROZSUDOK V MENE SLOVENSKEJ REPUBLIKY Krajský súd v Prešove samosudkyňou JUDr. Vierou Zoľákovou v právnej veci navrhovateľa Ing. U. Z., bytom v T., ul. ul. Y. XXXX/XX, proti odporkyni Sociálnej poisťovni, ústredie, ul. 29. augusta č. 8, Bratislava, o starobný dôchodok dňa takto r o z h o d o l : Súd p o t v r d z u j e rozhodnutie odporkyne zo dňa 28. mája 2012 č. XXX XXX XXXX 0 v spojení s rozhodnutím zo dňa 26. júla 2012 č. XXX XXX XXXX X a zo dňa 3. septembra 2012 č. XXX XXX XXXX 0. Náhradu trov konania účastníkom n e p r i z n á v a . o d ô v o d n e n i e : Preskúmavaným rozhodnutím zo dňa 28. mája 2012 č. XXX XXX XXXX X odporkyňa podľa § 65 a § 82 zákona č. 461/2003 Z.z o sociálnom poistení v znení neskorších predpisov navrhovateľovi od 23. apríla 2012 priznala starobný dôchodok v sume 623,20 Eur mesačne. Výrok rozhodnutia odôvodnila tým, že navrhovateľ k 23. aprílu 2012 získal 15.978 dní obdobia dôchodkového poistenia, ktorého presný rozpis je uvedený v priloženom osobnom liste dôchodkového poistenia. Navrhovateľ získal 43 rokov a 283 dní obdobia dôchodkového poistenia, čím splnil podmienky nároku na starobný dôchodok 23. apríla 2012. Ďalej v odôvodnení presne uviedla spôsob výpočtu výšky starobného dôchodku. Navrhovateľ včas podaným opravným prostriedkom podal návrh na preskúmanie uvedeného rozhodnutie súdom, ktorý odôvodnil tým, že v osobnom liste dôchodkového poistenia mu chýba doba štúdia, od 1. januára 1967 do 31. augusta 1967. Namietal, že rozhodnutie o starobnom dôchodku nerieši jeho zmiernenie krívd spôsobených vylúčením zo štúdia na vysokej škole z politických dôvodov, pričom žiadosťou o starobný dôchodok žiadal na túto skutočnosť prihliadnuť. Rozhodnutím zo dňa 26. júla 2012 č. XXX XXX XXXX X odporkyňa podľa § 65, § 115 ods. 1 a § 82 zákona č. 461/2003 Z.z. o sociálnom poistení v znení neskorších predpisov navrhovateľovi od 23. apríla 2012 zvýšila starobný dôchodok na sumu 702,20 Eur mesačne. Výrok rozhodnutia odôvodnila tým, že suma starobného dôchodku patriaca za obdobie dôchodkového poistenia do vzniku nároku na starobný dôchodok je 679,70 Eur mesačne. Suma starobného dôchodku sa ďalej podľa § 82 zákona č. 461/2003 Z.z. v znení neskorších predpisov zvyšuje odo dňa priznania dôchodku o 3,3 %, čo je 22,50 Eur mesačne na 702,20 Eur mesačne. Ďalej rozhodnutím zo dňa 3. septembra.2012 č. XXX XXX XXXX X odporkyňa podľa § 112 ods. 4 zákona č. 461/2003 Z.z. o sociálnom poistení zamietla žiadosť navrhovateľa o zvýšenie starobného dôchodku za dobu štúdia od 1. septembra 1966 do 31. augusta 1967. Rozhodnutím zo dňa 3. septembra 2012 č. XXX XXX XXXX 0 odporkyňa zamietla žiadosť navrhovateľa o zvýšenie sumy starobného dôchodku za dobu štúdia od 1. septembra 1966 do 31. augusta 1967 o zvýšený dôchodok. Výrok rozhodnutia odôvodnila tým, že podľa oznámenia Štátneho archívu v Prešove zo dňa 6. augusta 2012 navrhovateľ v období od 1. septembra 1966 do 31. augusta 1967 opakoval prvý ročník na Strednej priemyselnej škole v L. W. U.. Vzhľadom na uvedené nie je možné započítať opakované ročníky štúdia, preto jeho žiadosť o zvýšenie sumy starobného dôchodku za dobu štúdia od 1. septembra 1966 do 31. augusta 1967 na Strednej priemyselnej škole v L. W. U. zamietla. Odporkyňa navrhla preskúmavané rozhodnutie ako vecne správne potvrdiť. Krajský súd podľa § 250l a nasledujúcich O.s.p. preskúmal napadnuté rozhodnutie, vypočul účastníkov konania, oboznámil sa s posudkovým a dávkovým spisom odporkyne a ostatným spisovým materiálom a zistil tento skutkový stav: Navrhovateľ si žiadosťou spísanou dňa 25. apríla 2012 uplatnil nárok na starobný dôchodok odo dňa 25. apríla 2012. V poznámkach a vyjadrení k žiadosti uviedol, že po ukončení základnej deväťročnej školy na stúpil na štúdium denného štúdia Strednej priemyselnej školy L. W. U., kde študoval v období od 1. septembra 1965 do 29. januára 1966. Následne pokračoval v štúdiu od 1. februára 1966 do 13. mája 1968 dennou formou na SPŠ stavebnej v T.. Po prerušení štúdia pokračoval v štúdiu dennou formou na SPŠ stavebnej v F. F. v období od 1. septembra 1969 do 30. júna 1972. Zároveň predložil potvrdenie o štúdiu a vylúčení zo SVŠT F. zo dňa 12. júla 1991, kde bol študentom denného štúdia v období od 28. septembra 1972 do 8. októbra 1975. Zo štúdia bol vylúčený 9. októbra 1975 z politických dôvodov. Žiadal za účelom zmiernenia krívd spôsobených vylúčením zo štúdia študentov vysokých škôl, aby sa obdobie jeho vysokoškolského štúdia hodnotilo na účely dôchodkového poistenia na základe zákona o mimosúdnych rehabilitáciách, nakoľko nemohol štúdium ukončiť z dôvodu vylúčenia zo školy z politických dôvodov. Poukázal na zákon č. 87/1991 Zb., § 24 ods. 5. Uviedol, že v štúdiu na Slovenskej vysokej škole technickej v F. pokračoval popri zamestnaní v období od 1. septembra 2002 do 30. júna 2004. Štúdium ukončil štátnou záverečnou skúškou. O žiadosti navrhovateľa o starobný dôchodok bolo rozhodnuté rozhodnutiami odporkyne zo dňa 28. mája 2012 č. XXX XXX XXXX 0, ďalej rozhodnutím zo dňa 26. júla 2012 č. XXX XXX XXXX 0 a rozhodnutím zo dňa 3. septembra 2012 č. XXX XXX XXXX 0. Výrok rozhodnutia zo dňa 26. júla 2012 č. XXX XXX XXXX 0 odporkyňa odôvodnila tým, že suma starobného dôchodku sa zvýšila po započítaní obdobia od 1. novembra 1968 do 31. decembra 1968, od 1. januára 1969 do 15. apríla 1969, od 1. septembra 1972 do 31. decembra 1972, od 1. januára 1973 do 31. decembra 1973, od 1. januára 1974 do 31. decembra 1974, od 1. januára 1975 do 31. decembra 1975, od 1. januára 1976 do 31. decembra 1976, od 1. januára 1977 do 31. augusta 1977, to znamená 3 818 dní do obdobia dôchodkového poistenia. Poukázala na ustanovenie § 24 ods. 5 zákona vlády Českej a Slovenskej Federatívnej republiky č. 87/1991 Zb. o mimosúdnych rehabilitáciách, podľa ktorého za účelom zmiernenia krívd spôsobených vylúčením zo štúdia študentov vysokých škôl sa doba ich vysokoškolského štúdia hodnotí na účely dôchodkového zabezpečenia tak, že sa rok štúdia včítane rokov predpísaných pre ukončenie tohto štúdia, ktoré nebolo možné z dôvodov vylúčenia absolvovať, započítava ako dva roky zamestnania. Navrhovateľ bol študentom Stavebnej fakulty Slovenskej vysokej školy technickej v F. od 1. septembra 1972 do 9. októbra 1975, kedy bol vylúčený zo štúdia z politických dôvodov. Štúdium by ukončil 31. augusta 1977. V súlade s citovaným ustanovením odporkyňa za každý rok štúdia počas obdobia od 1. septembra 1972 do 31. augusta 1977 zhodnotila ako dva roky zamestnania. Suma starobného dôchodku je určená podľa § 66 ods. 1 zákona č. 461/2003 Z. z. ako súčin priemerného osobného mzdového bodu, obdobia dôchodkového poistenia získaného ku dňu vzniku nároku na starobný dôchodok a aktuálnej dôchodkovej hodnoty. Spôsob výpočtu hodnoty priemerného osobného mzdového bodu bol podrobne vysvetlený v rozhodnutí Sociálnej poisťovne, ústredie, o nároku na starobný dôchodok. Ku dňu vzniku nároku na dôchodok, k 23. aprílu 2012, bolo získaných 18 003 dní obdobia dôchodkového poistenia, čo na účely výpočtu dôchodku je 49,3233 rokov dôchodkového poistenia. Aktuálna dôchodková hodnota platná k 23. aprílu 2012 je podľa opatrenia Ministerstva Práce, sociálnych vecí a rodiny Slovenskej republiky č. 526/2011 Z. z., ktorým sa určila suma aktuálnej dôchodkovej hodnoty na rok 2012, 9,8182 EUR. Suma starobného dôchodku patriaca za obdobie dôchodkového poistenia do vzniku nároku na starobný dôchodok je 679,70 EUR mesačne. Priemerný osobný mzdový bod 1,4034 x 49,3233 rokov obdobia dôchodkového poistenia x aktuálna dôchodková hodnota 9,8182 = 679,70 EUR mesačne. Suma starobného dôchodku sa ďalej podľa § 82 zákona č. 461/2003 Z. z. v znení neskorších predpisov zvyšuje odo dňa priznania dôchodku o 3,3 % (o percentuálnu sadzbu určenú opatrením Ministerstva práce, sociálnych vecí a rodiny Slovenskej republiky č. 344/2011 Z. z.), čo je o 22,50 EUR mesačne, na 702,20 EUR mesačne. Podľa § 65 ods. 1 zákona č. 461/2003 Z.z. v znení zákona č. 555/2007 Z.z. nárok na starobný dôchodok vzniká získaním 15 rokov obdobia dôchodkového poistenia a dosiahnutí dôchodkového veku. Podľa § 24 ods. 5 zákona č. 87/1991 Zb. o mimosúdnych rehabilitáciách za účelom zmiernenia krívd spôsobených vylúčením zo štúdia študentov vysokých škôl sa doba ich vysokoškolského štúdia hodnotí na účely dôchodkového zabezpečenia tak, že sa rok štúdia včítane rokov predpísaných pre ukončenie tohto štúdia, ktoré nebolo možné z dôvodov vylúčenia absolvovať, započítava ako dva roky zamestnania. Podľa § 6 ods. 1 bod 4 zákona č. 101/1964 Zb. sa doba zamestnania rozumela doba štúdia na školách vrátane vysokých škôl, potrebná na prípravu na povolanie po ukončení povinnej školskej dochádzky. Podľa § 10 ods. 1 písm. d) zákona č. 121/1985 Zb. v znení účinnom do 31. augusta 1984 sa dobou zamestnania rozumela doba štúdia na školách, potrebná na prípravu na povolanie po skončení povinnej školskej dochádzky. Preskúmavaním veci súd dospel k záveru, že opravný prostriedok navrhovateľa nie je dôvodný. Odporkyňa posudzovala nárok navrhovateľa aj podľa zákona č. 87/1991 Zb. o mimosúdnych rehabilitáciách a z dôvodu, že považovala za preukázané, že navrhovateľ bol vylúčený zo štúdia v období od 1. septembra 1972 do 9. októbra 1975 z politických dôvodov v súlade s ust. § 24 ods. 5 uvedeného zákona zhodnotila každý rok štúdia počas obdobia 1. septembra 1972 do 31. augusta 1977 ako dva roky zamestnania. Vzhľadom na uvedené súd rozhodnutie odporkyne zo dňa 28. mája 2012 č. XXX XXX XXXX 0 v spojení s rozhodnutím zo dňa 26. júla 2012 č. XXX XXX XXXX 0 a s rozhodnutím zo dňa 3. septembra 2012 č. XXX XXX XXXX 0 ako vecne správne podľa § 250q ods. 2 O.s.p. potvrdil. O trovách konania bolo rozhodnuté podľa § 250k ods. 1 O.s.p. v spojení s ust. § 250l ods. 2 O.s.p. Navrhovateľ v konaní nebol úspešný, preto mu náhrada trov konania nepatrí a odporkyňa zo zákona nemá nárok na náhradu trov konania, preto súd účastníkom náhradu trov konania nepriznal. Poučenie: Proti tomuto rozsudku je prípustné odvolanie do 15 dní odo dňa jeho doru- čenia na Najvyšší súd SR v Bratislave prostredníctvom Krajského súdu v Prešove, a to písomne v dvoch vyhotoveniach. V odvolaní sa má popri všeobecných náležitostiach (§ 42 ods. 3) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha, teda ako navrhuje, aby vo veci rozhodol odvolací súd.

Zdroj: KAUZIS.SK – https://www.kauzis.sk/judikatura/r/ECLI:SK:KSPO:2012:8012200599.1 (dáta aktuálne k 14. 11. 2026). Záväzné je znenie zverejnené súdom.




